***Csongrád Város Polgármesterétől***

**Száma**: Szo/23-3/2024.

**Témafelelős: S**ebők Borbála

**ELŐTERJESZTÉS**

**Csongrád Városi Önkormányzat Képviselő- testülete**

**2024. január 25-i ülésére**

**Tárgy:** Beszámoló a Csongrádi Kábítószerügyi Egyeztető Fórum 2023. évi tevékenységéről

Tisztelt Képviselő- testület!

Csongrád Város Képviselő-testülete 84/2021. (VIII.26.) önkormányzati határozatával támogatta a Helyi Kábítószerügyi Egyeztető Fórum (a továbbiakban: KEF) megalakulását.

A Képviselő- testület döntésének megfelelően a KEF összeállította a 2023. évi munkájáról készült beszámolót, mely az előterjesztés 1. számú mellékletét képezi. A beszámoló tartalmazza a KEF által megvalósult programok bemutatását. Az előterjesztés 2. számú melléklete tartalmazza az új ifjúságkutatás eredményét, valamint 3. számú melléklete tartalmazza a Fórum 2024. évi cselekvési tervét.

A fentiek alapján kérem a Tisztelt Képviselő- testületet az előterjesztés megvitatására és a határozati javaslat elfogadására.

**Határozati javaslat**

Csongrád Városi Önkormányzat Képviselő-testülete a „*Beszámoló a Csongrádi Kábítószerügyi Egyeztető Fórum 2023. évi tevékenységéről*” című előterjesztést megtárgyalta és az abban foglaltakat elfogadja.

Felelős: Bedő Tamás polgármester

Határidő: Azonnal

Csongrád, 2024. január 10.

Bedő Tamás

polgármester

Erről értesítést kap:

1. Csongrád Város Polgármestere
2. Szociális és Lakásügyi Iroda
3. A Képviselő-testület tagjai
4. Irattár

1. számú melléklet a Szo/23-3/2024. számú előterjesztéshez

**Beszámoló a Csongrádi Kábítószerügyi Egyeztető fórum**

**2023. évben végzett tevékenységéről**

Csongrád Város Képviselő-testülete 84/2021. (VIII.26.) számú önkormányzati határozatával támogatta a Helyi Kábítószerügyi Egyeztető Fórum (a továbbiakban: KEF) megalakulását, 120/2021. (X.28.) számú önkormányzati határozattal pedig elfogadta a város elkészült Drogellenes Stratégiáját.

A KEF munkájában irányadó a jelenleg hatályos *a kábítószer- probléma kezelése érdekében, a „Nemzeti Drogellenes Stratégia 2013-2020”*-ról szóló 80/2013. (X.16.) számú OGY határozat, valamint a z Európai Unió 2021-2025-re szóló drogstratégiája. A KEF 2023. évben az ezen dokumentumokban foglaltak szemléletében látta el feladatait.

Szervezeti működés:

Megalakulásunk után még két intézménnyel bővült a szervezeti tagság, de 2023-ban nem köszönthettünk új tagot. A szakmai fórum jelenleg 16 intézmény, valamint szervezet 17 delegált tagjával működik:

1. Dr. Szarka Ödön Egyesített Egészségügyi és Szociális Intézmény
2. Piroskavárosi Szociális Család- és Gyermekjóléti Intézmény Család és Gyermekjóléti Szolgálat
3. Csongrádi Rendőrkapitányság
4. Esély Szociális Alapellátási Központ Szenvedélybetegek Közösségi Alapellátása
5. HSZC Csongrádi Sághy Mihály Technikum, Szakképző Iskola és Kollégium
6. Csongrádi Batsányi János Gimnázium és Kollégium
7. Diána Fegyvertechnikai Technikum és Kollégium
8. Alföldi ASzC Bársony István Mezőgazdasági Technikum, Szakképző Iskola és Kollégium
9. Csongrád és Térsége Széchenyi István Általános Iskola, Alapfokú Művészeti Iskola és Kollégium
10. Csongrád-Csanád Vármegyei Kormányhivatal Csongrádi Járási Hivatal
11. Országos Gyermekvédelmi Szakszolgálat Csongrád-Csanád Vármegyei Területi Gyermekvédelmi Szakszolgálat
12. Csongrád Városi Önkormányzat
13. Csongrád Városi Diákönkormányzat
14. Csongrád Város Roma Nemzetiségi Önkormányzata
15. Bölcső Nagycsaládosok Csongrádi Egyesülete
16. Baptista Tevékeny Szeretet Misszió Új Esély Központ Csongrád

A KEF élén az elnök és a szakmai elnök áll. A KEF elnöke Csongrád Városi Önkormányzat polgármestere, Bedő Tamás. Szakmai elnöke Tóth Irén a Dr. Szarka Ödön Egyesített Egészségügyi és Szociális Intézmény Igazgatója. Titkára Sebők Anna Borbála a Szociális és Lakásügyi Iroda munkatársa.

A Csongrádi KEF szükségszerűen ülésezik, de évente legalább egy alkalommal össze kell hívni.

2023. évben 3 alkalommal került sor a Fórum megtartására:

* 2023. február 27. napján a Galéria földszinti tárgyalótermében. A 2023-as év cselekvési tervében kitűzött célokat, feladatokat beszélte át a Fórum, valamint egy pályázati lehetőségről kellett döntenünk.
* 2023. április 20. napján a Galéria földszinti tárgyalótermében. A megismételt kutatás miatt az iskolák képviselőivel szükséges volt egy megbeszélés, mielőtt az új kérdések elérhetőek lesznek a fiatalok számára.
* Az utolsó Fórum decemberben már online került megtartásra, a téma a következő évi tervek, programok megbeszélése volt, melyre a Fórum résztvevői elektronikus úton küldték be a beszámolóikat.

A stratégiai gondolkodás fontos eleme a Fórum javaslattevő, koordináló funkciójának erősítése, valamint a döntések a Nemzeti Drogstratégiában megfogalmazott pillérekhez (közösség és együttműködés, prevenció, kezelés és ellátás, kínálatcsökkentés) való igazítása. Erősítenünk kell a szakmai szervezetek közötti párbeszédet.

A KEF feladata:

* a városi drogstratégiában megfogalmazott drog-prevenciós irányelvek képviselete, megvalósulásának segítése;
* a közoktatási intézményekben folyó prevenciós munka segítése;
* jól működtethető kapcsolattartási metódus kidolgozása a prevenciós munkát folytató szervezetek, intézmények között;
* a prevencióval összefüggő pályázatfigyelés, a célcsoportokkal foglalkozó szakemberek, intézmények figyelmének felhívása az aktuális pályázatokra;
* drog-prevenciós programok szervezése;

**2023. évben megvalósult célok, feladatok**

A KEF feladata, hogy összhangot teremtsen a drog-prevencióval illetve a kábítószer- problémákkal, szenvedély-problémákat kezelő szervezetek, intézmények munkájában. Prevenciós szemlélete az egészség megőrzésére, egészségtudatos magatartás kialakítására a negatív minták elutasítására, a már kialakult fogyasztás ártalmainak csökkentésére irányul.

A lenti táblázatból látszik, hogy voltak olyan tervezett feladatok, programok, melyek nem teljesültek. A jövőben igyekszünk ezeket pótolni, fontosnak tartjuk megvalósulásukat.

|  |  |  |  |
| --- | --- | --- | --- |
|  | **2023. évi kitűzött feladatok** | **Megvalósulás** | **Fenntartás** |
| **I.** | **MEGELŐZÉS** |
| 1. | Rendőrségi programok, előadások az oktatási intézményekben | A Rendőrség komplex bűnmegelőzési programokat működtet, ennek része a drog-prevenció is. A programokon keresztül tanácsokkal látják el a fiatalokat. Az iskolák elégedettek a tanácsadók munkájával.  | Fenntartása folyamatos |
| 2. | Városi Diákönkormányzat bevonása a munkába |  A diákokkal a diákokról beszélgetni, ötleteikkel, élményeikkel tudják segíteni a Fórum munkáját. | Nem valósult meg |
| 3. | Kompetenciafejlesztés a pedagógusok számára | A rendőrség bűnmegelőzési előadójának segítségével minden iskolában megszervezésre kerültek az előadások „Hogyan beszéljünk gyermekünkkel a drogokról” címmel.  | Megvalósult |
| 4. | Szabadidő eltöltési alternatíva a fiatalok számára | Heti rendszerességgel (ugyanabban az időben a rendszeresség kialakulása érdekében) a szabadidejük eltöltésére szerettünk volna lehetőséget kínálni. | Nem valósult meg |
| **II.** | **KÍNÁLATCSÖKKENTÉS** |
| 1. | Terjesztői és kereskedési tevékenység visszaszorítása érdekében végzett rendőri munka folytatása | A rendőri munka folyamatos. | Fenntartása folyamatos |
| 2. | Közterületek ellenőrzési gyakorlatának folytatása | A rendőri munka folyamatos. | Fenntartása folyamatos |
| **III.** | **KEZELÉS-ELLÁTÁS** |
| 1. | Addiktológiai ellátások, szenvedélybetegekkel foglalkozó szolgáltatások folyamatos biztosítása | Az Esély Szociális Alapellátási Központ keretein belül működő Szenvedélybetegek Közösségi Ellátásánál, a Dr. Szarka Ödön Egyesített Egészségügyi Intézménynél és a Baptista Tevékeny Szeretet Missziónál a szolgáltatások biztosítása folyamatos. | Fenntartása folyamatos |
| 2. | Fokozott családgondozás az érintett családoknál | Az intézmény munkája elsősorban az észlelő és jelzőrendszer jelzéseire épül. A családgondozók munkája folyamatos.  | Fenntartása folyamatos |
| **IV.** | **CSELEKVÉSI TERV ÉRTÉKELÉSE** |
| 1. | 2023. évi adatok összegyűjtése, összegzése, értékelése, beszámoló elkészítése | Teljesült. |  KEF |
| 2. | 2024. évi cselekvési terv elkészítése | Elkészült. Az előterjesztés 3. számú melléklete tartalmazza. | KEF |
| 3. | Honlapon való megjelenés | Nem teljesült | Csongrád Városi Önkormányzat |

A nem megvalósult programokat, terveket az idei évben mindenképpen szeretnénk megvalósítani, amennyiben jelenlegi formájában nem megvalósítható, akkor egy újragondolt formában.

A tervezett programokon túl a Fórum kitelepült a 2023-as Körös- Toroki Napokra. Drog-totót állítottunk össze, melyet bármilyen korosztály kitölthetett. A kitöltők kisebb ajándékot kaptak, a kérdőívben található kérdések kapcsán pedig elbeszélgettünk a kitöltőkkel. A Rendőrség és az EFI pedig plakátokat és szakmai háttéranyagot, szóróanyagot biztosított. Az EFI alapállapot felmérést végzett a fesztiválozók körében.

2023 novemberében a Szegedi Kábítószerügyi Egyeztető Fórum és a Magyar Addiktológiai Társaság egy szakmai konferenciát szervezett „Közös metszetek” címmel. A serdülő addiktológiai területéről aktuális kutatási eredményeket mutatták be, intézményi- szervezeti tapasztalatokat osztottak meg, valamint kezelési lehetőségek-tapasztalatok ismertetése volt a konferencia célja. A Fórumból néhány intézmény, szervezet képviselője ellátogatott a rendezvényre. Az ott szerzett ismereteket és tapasztalatokat szeretnék a munkájukban hasznosítani.

2023. november 4.-én Egészségnapot szervezett az EFI, melyre meghívást kaptunk mi is. A Fórum lehetőséget kapott a bemutatkozásra, Gyovai Gáspár beszélt a céljainkról, munkánkról.

A megkezdett munkát mindenképpen szeretnénk tovább folytatni. Továbbra is célunk, hogy a prevenciós tevékenység a színtereken lévő csoportok szükségleteire adjon adekvát választ. A Fórum tagjai között legyen hatékony a kommunikáció. Erősíteni kell a szakmai szervezetek közötti munkát. A tagok rendszeres kapcsolattartása, az információk cseréje szavatolja a Fórum hatékony munkáját. A megszervezett programok együttműködéssel, összehangolt közös munkával valósuljanak meg.

2. számú melléklet a Szo/23-3/2024. számú előterjesztéshez

**Ifjúságkutatás**

Csongrád 2023.

2022-ben 134 fő fiatal részvételével elkészült egy önkéntes és anonim felmérés, kutatás a kábítószer-, dohányzás- és energiaital- fogyasztási szokásaikról. 12 és 18 év közötti fiatalokat céloztunk meg a kérdőívek kitöltésével. Felmerült annak igénye, hogy nagyobb nyilvánosságot kapva, ismételjük meg a felmérést. A kérdéssort kicsit kibővítettük, 30 kérdés helyett 32 kérdés került fel a kérdőívre. A célunk ugyanaz volt: a fogyasztási szokások megismerése, a választást elsődlegesen befolyásoló tényezők, valamint a fogyasztók tájékozottságának feltárása.

A tanárok segítségével minden általános iskolába és minden középiskolába eljutott a kérdőív, melynek kitöltése önkéntes volt és anonim. A kutatás során kiderült, hogy a megkérdezettek (2023-ban 242 fő válaszolt a kérdésekre) 16 %-a használt már valamilyen kábítószert, legalább kipróbálás szintjén. Arányaiban ez a háromszorosa az első felmérésben mért adatnak.

A megkérdezettek 30%-a dohányzik, naponta 17%-uk iszik energiaitalt, melynek függőségét nem tartják nagy problémának. A többség ugyan tisztában van azzal, hogy mely dolgok károsak, ám mégis szeretik és fogyasztják őket.

Az alábbi diagramok a feltett kérdéseket veszik sorra.

Induljunk ki abból a feltevésből, hogy a kérdőívet kitöltők őszintén válaszoltak a kérdésekre.

Kitöltő személy adatai:

A kérdőívet 242 fő töltötte ki. A kitöltők 39 %-a nő (94 fő) és 61 %-a férfi (148 fő).

Amint a fenti táblázatból látszik, hogy a legtöbb válasz a 13-18 éves korosztályból érkezett. Ugyan a kérdések a 12-18 éves korosztályt célozták meg, elszórtan 23 éves korig jöttek válaszok. Míg 2022-ben a 14 éves korosztályból került ki a legtöbb válaszadó, addig 2023-ban a 16 és 17 évesek töltötték ki a legtöbben a kérdőívet.

1. **Szerinted a dohány és az alkohol kábítószernek minősülnek?**

A válaszadók közül 77 fő válaszolta azt, hogy a dohány és az alkohol kábítószernek minősül, 165 fő válaszolt a kérdésre nemmel.

**2. Véleményed szerint, okozhat-e az egyszeri drogfogyasztás függőséget?**

A válaszadók 46%-a, azaz 111 diák véleménye az, hogy az egyszeri drogfogyasztás nem okozhat függőséget, 131 fő (54%) szerint viszont igen.

**3. Kipróbálnál valamilyen kábítószert, ha lehetőséged lenne rá?**

59 fő (24%) válaszolta a kérdésre, hogy igen, kipróbálna valamilyen kábítószert, ha lehetősége lenne rá, 183 diák (76%) választotta nem próbálna ki kábítószert, ha az alkalom úgy hozná. Az igennel válaszolók megoszlása nemek szerint: 38 fő férfi és 21 fő nő. A férfiak közül leginkább a 17-18 évesek, míg a nők közül 16 és 18 évesek válaszoltak igennel. Ami meglepő, hogy a nők között 10 évesek (2 fő) is bejelölték az igen választ.

**4. Kínáltak már neked kábítószert megvételre?**

A feltett kérdésre 26%, azaz 62 fiatal válaszolta azt, hogy kínáltak már neki kábítószert megvételre. A válaszadók 74%-a, azaz 180 fő adott a kérdésre nemleges választ. A nők körében a 15-17 éves korosztály, a férfiak körében pedig 16-18 éves korosztály volt az nagyobb számban, akik részére kínáltak már megvételre kábítószert.

**5. Voltál már olyan élethelyzetben, hogy megfordult a fejedben, hogy jó lenne valamilyen szert kipróbálni?**

A válaszadók 26 %-a (64 fő) volt már olyan helyzetben, hogy elgondolkodott valamilyen bódítószer kipróbálásán, 178 fő (74 %) pedig nemleges választ adott.

**6. Meg tudod nevezni azt a kábítószert, amit a környezetedben a legtöbben használnak?**

A válaszokat csoportosítottam hatóanyaguk, hatásuk alapján a könnyebb feldolgozás, illetve a szemléltetés kedvéért. 6 különböző csoportba soroltam őket:

1. **dohány termék**: 21 esetben
2. **designer drogok**: 57 esetben (például: GHB, Gina, mefedron)
3. **narkotikumok**- általános érzéstelenítést létrehozók: 79 esetben (például: feszültségoldó gyógyszerek, fájdalomcsillapítók, alkohol, heroin, ópium)
4. **hallucinogének**: 231 esetben (például: LSD, gombák, meszkalin, marihuana)
5. **stimulánsok, serkentők**: 201 esetben (például: koffein, kokain, ecstasy, amfetmin, metamfetamin)
6. **szerves oldószerek**: 15 esetben (például: technokol, hígító, csavarlazító, töltőgáz, patkányméreg)

A 6 legtöbbször felmerült kábítószer sorrendben: marihuána, kokain, kristály, extasy, heroin és speed.

**7. Van barátod, ismerősöd, aki jelenleg is használ kábítószert?**

A válaszadók 49 %-ának, azaz 118 diáknak van olyan ismerőse, barátja, aki jelenleg is használ kábítószert, 124 főnek (51%) pedig nemmel válaszolt a kérdésre.

**8. Használtál már kábítószert?**

39 fiatal válaszolt a kérdésre igennel (16%), valamint 203 fő (84 %) nemmel.

**8/1. Amennyiben igen, milyen rendszerességgel?**

Akik az előző kérdésre igennel feleltek, azok válaszolhattak a következő kérdésekre, ebben az esetben ez 120 fő volt. 77 fő jelölte meg az egyszeri kipróbálást, a napin rendszerességet 15 fő választotta.

**8/2. Amennyiben kipróbáltad, milyen hatással volt rád?**

A válaszadók 33 %-ának (39 fő) jó élmény volt, 24%-ának (29 fő) pedig rossz élményt okozott a szerhasználat.

**8/3. Változott-e a kapcsolatod a baráti köröddel a káros szenvedélyed miatt?**

A kérdésre adott válaszok alapján 8 főnek (7 %) megromlott a kapcsolata a baráti körével.

**8/4. Változott-e a kapcsolatod a családoddal a káros szenvedélyed miatt?**

A kérdésre adott válaszok alapján 11 főnek (9 %) megromlott a kapcsolata a családjával, a további 109 főnek (91 %) viszont nem volt rá hatással.

**8/5. Miből finanszíroztad a szenvedélyed?**

A kérdésre a legtöbben (29 fő, 25%) a „baráttól kaptam” lehetőséget jelölték meg. A zsebpénzből való finanszírozást (10 %) 26 fő választotta. A cserekereskedelmet 3 fő választotta, míg munkából 12 fő finanszírozza ezt a szenvedélyét.

**9. Közvetlen környezetedben mennyire jelent nehézséget kábítószert szerezni?**

A „könnyen megoldanám” választ 11% adta a feltett kérdésre, ez 26 főt jelent. 12 fő lány és 14 fő fiú, zömmel 15-17 évesek. 6%- nak (15 fő) időbe telne és 154 fő (64 %) nem tudja, hogyan szerezne kábítószert.

**10. Kik befolyásolnak abban, hogy kipróbálj dolgokat, mint a dohányzás, a drog, az energiaital, alkohol, stb?**

Alapvetően 4 válaszlehetőség közül választhattak a fiatalok: család, barátok, média, senki. Volt egy egyéb kategória is, melyben a lelki problémák és a kíváncsiság kapott 1-1 szavazatot. 63%, tehát 152 fő válaszadó van, akit nem befolyásol senki. Aki támaszkodik ilyen téren a barátaira, az 49 fő (20,2%), a családjára hallgat 10 %, azaz 24 fő. A média pedig 15 főt (6 %) tud befolyásolni a megkérdezettek közül.

**11. Tisztában vagy azzal, hogy az egészségre a szenvedélybetegség milyen hatással van?**

A megkérdezettek 96 %-a (233 fiatal) tisztában van azzal, hogy a szenvedélybetegség milyen hatással van az egészségre, 9 fő (4 %) válaszolta azt, hogy nincs tisztában.

**11/1. Amennyiben igen a válaszod, akkor szerinted az emberek miért élnek mégis káros szenvedéllyel?**

Erre a kérdésre 238 fő válaszolt, több, mint aki az előző kérdésre igennel felelt. A válaszadók 50%- a (119 fő) szerint az embereket nem érdeklik a következmények. 14 válaszadó szerint (6 %) alapvetően, aki csinálja, jónak érzi, amit tesz, jól érzi magát tőle. 50 fő voksolt arra, hogy úgy gondolják az emberek, hogy ezt a cselekedetet kordában tudják tartani. 55 fiatal szerint (23%) vannak élethelyzetek, amikor szükség van a feszültség oldására.

**12. Dohányzol-e?**

A megkérdezett fiatalok közül senki nem választotta a „csak kipróbáltam” opciót. 30 %, azaz 71 fő dohányzik, 171 fiatal (70 %) válaszolta azt, hogy nem dohányzik.

**13. Milyen gyakran iszol energiaitalt?**

* 1. soha
	2. naponta
	3. naponta többször
	4. alkalomszerűen
	5. ritkán

Az energiaital rendkívül népszerű a mai fiatalok körében. A megkérdezettek 29 %-a (70 fő) válaszolta a kérdésre, hogy sohasem fogyaszt energiaitalt. Ritkán a válaszadók 26 %-a (63 fő), alkalmanként 22 % (53 fő). Naponta 41 fő iszik energiaitalt, naponta többször pedig 15 fő.

**14. Milyen gyakran fogyasztasz alkoholt?**

Az alkoholnál szerencsésebb a helyzet. A megkérdezettek nagyobb hányada nem ivott még alkoholt, mint amekkora hányad nem ivott energiaitalt. A megkérdezettek 17 %-a (42 fő) nem fogyaszt egyáltalán alkoholt. Csak buli alkalmával 70 fő (29 %), alkalmanként 92 fő (38 %). Hetente 12 % (29 fő) és naponta 9 fő (!) azaz 4 %.

**15. Egy nap mennyi időt töltesz telefon/számítógép használatával?**

A „napi négy óránál többet” válaszlehetőség kapott a legtöbb százalékot, 42 %, ez 102 főt jelent. A sorban az utána legtöbbet kapott válaszlehetőség a „napi 3-4 óra”, melyet 90 fő (37 %) választott. 43 fő választotta a napi 1-2 órát, és a legkevesebben, 7 fő az 1 óránál kevesebbet.

**16. Milyen gyakran játszol szerencsejátékot?**

A válaszadók 66 %-a, azaz 160 fő egyáltalán nem játszik, ritkán 56 fő (23%) játszik valamilyen szerencsejátékot.

**17. Melyik függőséget tartod a legnagyobb problémának a kortársaid körében?**

A legnagyobb problémának a dohányzást tartják, 38 %, azaz 92 fő választotta ezt a lehetőséget a válaszok közül. A kábítószer- függőséget 27 %, azaz 65 fő, a telefont pedig 41 fő (17 %) választotta. Az energiaital függőséget nem tartják problémának, 12 fő (5 %) választotta ezt. Az egyéb kategóriába a következő válaszok érkeztek: étel, tanulás és nők, 17 fő voksolt ezek valamelyikére.

**18. Ha megtudnád, hogy egy barátod függő, mit tennél?**

A legtöbben - 160 fő - felajánlaná a segítségét a barátjának. 23% nem tenne semmit, ez 56 főt jelent. 24 fő, azaz 10 % szólna a szülőnek és 2 fő pedig a tanárnak.

**19. Szüleiddel beszélgettél már a dohányzásról, alkoholfogyasztásról, kábítószerekről?**

Jó volt azt látni, hogy a fiatalok 74 % (180 fő) beszél a szüleivel ezekről a problémákról. 62 fő (26 %) viszont nem beszél a szüleivel a dohányzásról, kábítószerekről.

**20. Családodban van szenvedélybeteg?**

99 fiatal (41 %) mondta azt, hogy van a családjában szenvedélybeteg. 59 % (143 fő) családjában viszont nincs.

**21. Próbáltál már ki azért valamit, hogy ne lógj ki a sorból?**

A fiataloknak „csak” 22 %-a, 53 fő próbált ki azért valamit, mert a társai is kipróbálták. 78 % azaz 189 fő viszont nemleges választ adott.

**21/1. Amennyiben igen a válaszod az előző kérdésre, akkor mi volt az, amit kipróbáltál?**

136 fő válaszolt erre a kérdésre, annak ellenére, hogy az előzőekben csak 53 fő választotta az „igen” lehetőséget. 79 fő (56%) a dohányzást jelölte meg, a következő a sorban az alkohol (42 fő), az energiaital (10 fő) és a végén a marihuána (5 fő).

**22. Kihez fordulnál, ha függőséggel kapcsolatos problémád lenne?**

A legtöbben a szüleikhez (97 fő) fordulnának, ha szükségük lenne rá, a sorban a következő a barát, 63 fő fordulna a problémájával hozzá. Szakemberhez 23%, azaz 56 fő. Az osztályfőnökükhöz 7 fő (3 %) és „senkihez” 1 %, azaz 2 fiatal fordulna segítségért. Az egyéb kategóriára voksolók elviccelték a válaszadást (17 fő), ők a teljesség igénye nélkül a mamájukhoz, a közjegyzőhöz, batman-hez mennének segítséget kérni.

**23. Kit tartanál hiteles előadónak a kábítószerrel kapcsolatban?**

A válaszadók 56%, vagyis 135 fő válaszolta azt, hogy hiteles előadónak egy korábbi fogyasztót tartana. 40,3 %, azaz 98 fő szakembertől hallana előadást, és 9 fő (3,7 %) tanárát hallgatná meg.

**24. Milyen tevékenység az, amit szabadidődben szívesen csinálsz?**

A diagramon szereplő egyéb kategória tartalmazza azokat a válaszokat, amelyre 10-nél kevesebb válasz érkezett, mint az írás, motorszerelés, tanulás (4 fő), rajzolás, barkácsolás, zenehallgatás, főzés, kutyasétáltatás, valamint a nem tudom (29 fő) és a semmit (7 fő).

A legtöbben a sportolás válaszolták: horgászat, vadászat, motorozás, evezés, lövészet, biciklizés, futás, túrázás, séta, foci, airsoft, edzés, kajak, röplabda, néptánc és parkour.

**25. Részt vennél szervezett keretek között érdeklődési körödnek megfelelő programon?**

Az utolsó kérdésre 56 %, azaz 135 fő felelt igennel, mármint, hogy részt venne szervezett keretek között az előző kérdésnél megjelölt, általa preferált szabadidős tevékenységben.

3. számú melléklet a Szo/23-3/2024. számú előterjesztéshez.

Csongrád Város Drogellenes Stratégiájának 2024. évi cselekvési terve

|  |  |  |  |
| --- | --- | --- | --- |
|  | **FELADAT** | **HATÁRIDŐ** | **FELELŐS** |
| I. | **MEGELŐZÉS** |
| 1. | Rendőrségi programok, előadások az oktatási intézményekben | Folyamatos | Rendőrkapitányság, oktatási intézmények |
| 2. | Városi Diákönkormányzat bevonása a munkába | Folyamatos | Városi Diákönkormányzat és a KEF |
| 3. | Kompetenciafejlesztés a KEF tagjai számára | 2024.12.31. | KEF |
| 4. | Szabadidőeltöltési alternatíva a fiatalok számára – Ifjúsági klub | Folyamatos | KEF |
| 5. | Interaktív színházi előadás a prevenció tükrében | 2024.12.31. | KEF |
| II. | **KÍNÁLATCSÖKKENTÉS** |
| 1. | Terjesztői és kereskedési tevékenység visszaszorítása érdekében végzett rendőri munka folytatása | Folyamatos | Rendőrség |
| 2. | Közterületek ellenőrzési gyakorlatának folytatása | Folyamatos | Rendőrség |
| III. | **KEZELÉS- ELLÁTÁS** |
| 1. | Addiktológiai ellátások, szenvedélybetegségekkel foglalkozó szolgáltatások folyamatos biztosítása | Folyamatos | Esély Szociális Alapellátási Központ keretein belül működő Szenvedélybetegek Közösségi EllátásaDr. Szarka Ödön Egyesített Egészségügyi IntézményBaptista Tevékeny Szeretet Misszió |
| 2. | Fokozott családgondozás az érintett családoknál | Folyamatos | Család- és Gyermekjóléti Szolgálat |
| IV. | **CSELEKVÉSI TERV ÉRTÉKELÉSE** |
| 1. | 2023. évi adatok összegyűjtése, összegzése, értékelése és beszámoló elkészítése. | 2024. januári testületi ülés | KEF |
| 2. | 2024. évi cselekvési terv elkészítése | 2024. januári testületi ülés | KEF |
| 3.  | Honlapon való megjelenés | 2023. december | Csongrád Városi Önkormányzat |

A cselekvési tervben újra megjelenik a „Szabadidőeltöltési alternatíva a fiatalok számára”. A prevenciós program célja a tartalmas szabadidő-eltöltés elősegítése, alternatíva nyújtása a problémás helyzetű fiatalok számára, hogy problémáikat (legyen az életvezetési probléma, otthoni probléma, valamilyen droggal összefüggő probléma), ártalmaikat minimalizálják. A bizalom, a kötődés, a közösségi tudat kialakítására építenénk a programot. Utcai csavargás, unatkozásból eredő meggondolatlan viselkedés helyett kínálunk lehetőségeket a szabadidő tartalmas eltöltésére. Legalább heti rendszerességgel ugyanabban az időben és helyen, hogy programmá tudjon válni a fiatalok számára, berögződjön egy „lehetőség” a mindennapokra. Az előző évben úgy terveztük, hogy a programokon, foglalkozásokon legalább két KEF tag lenne jelen, aki felügyeli a fiatalokat. Minden KEF tagintézmény részére kiment a felhívás, hogy várjuk erre a feladatra az önkénteseket, akik felügyelik a fiatalokat, de jelentkezők híján nem tudtuk megvalósítani a programot. Idén újra átgondoljuk, hogy az ötlet hogyan tudna tényleges formát ölteni.

2023-ban a pedagógusokra helyeztük inkább a hangsúlyt, idén a KEF tagok kompetencianövelése lenne a cél. A Vármegye segítségét kérve szeretnénk a KEF működésével, feladatainak ellátásával kapcsolatban támogatást kérni: szakmai előadásokkal, továbbképzésekkel.

Fontos kis lépésekben haladni a tervek megvalósítását illetően. Megalakult a KEF, létrejött a városi drogstratégia. Vannak mindenkiben megfogalmazott tervek, célok. Mindezek megvalósításához szükséges idő, humánerőforrás és ráfordítható anyagi forrás. Fontos lenne, hogy a drog-probléma megismeréséhez, kezeléséhez szükséges forrás ne csak aktuális pályázati lehetőségek formájában, hanem rendszeresen beépített központi forrásként jelenjen meg. De az anyagiak mellett ugyanolyan fontos, ha nem fontosabb a segítő kezek jelenléte.

A KEF működésének hatékony és folyamatos biztosítása a Fórum tagjai részéről az egyébként munkakörileg megfogalmazott feladataikon felül vállalt szerep. A KEF munkájának koordinálása, a szervezési teendők, pályázati lehetőségek felkutatása több időt igénylő, sok munkával járó feladat. Szükséges a tagok munkájának összefogása, összehangolása. Lényeges, hogy a delegált szakemberek rendszeresen jelen legyenek a KEF ülésein. Szükséges, hogy minden tag magáénak érezze az elgondolt feladatok megvalósítását.